О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 15. Устава Републике Србије, којим је предвиђено да Република Србија уређује и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

Јавно предузеће „Србијагас” Нови Сад (у даљем тексту: ЈП „Србијагас”), чији је оснивач Република Србија је предузеће које обавља делатност од општег интереса у области транспорта и управљања транспортним системом за природни гас, складиштења и управљања складиштем природног гаса, дистрибуције и управљање дистрибутивним системом за природни гас и јавно снабдевање природним гасом.

Друштво за истраживање, производњу, прераду, дистрибуцију промет нафте и нафтних деривата и истраживање и производњу природног гаса НАФТНА ИНДУСТРИЈА СРБИЈЕ а.д. Нови Сад (у даљем тексту: НИС а.д.) је добављач природног и каптажног гаса за ЈП „Србијагас”, на основу Уговора о купопродаји природног гаса број 00-01-7/147 од 30. априла 2009. године, са припадајућим анексима.

Међутим, како се пословање ЈП „Србијагас” у периоду 2008-2013. године одвијало у неекономским условима (услед диспаритета цена гаса, неликвидности привреде и даљинских система грејања, препорука да ЈП „Србијагас” обезбеђује гас предузећима у реструктурирању) дошло је до кашњења у измиривању обавеза према НИС а.д., па је између Републике Србије и НИС а.д. закључен Меморандум о регулисању потраживања НИС а.д. према ЈП „Србијагас” и ХИП Петрохемија а.д. Панчево (у даљем тексту: Меморандум), који је усвојен Закључком Владе 05 Број: 023-15178/2014 од 27. новембра 2014. године. Предмет Меморандума је начин регулисања дуговања ЈП „Србијагас” према НИС а.д. и односи се на период од 1. децембар 2011. године до 31. марта 2013. године.

Сходно закљученом Меморандуму потписан је Записник о усаглашавању обавеза између НИС а.д. и ЈП „Србијагас” којим су утврђене укупне обавезе ЈП Србијагас према НИС а.д. на дан 31. децембар 2014. године, а са стањем 17. новембра 2015. године у износу од 29.187.767.018,82 динара, од тога по билансној евиденцији 25.399.492.763,33 динара и 3.788.274.255,49 динара по ванбилансној евиденцији, а након отписа износа одређеног тачком 2. Меморандума, износи 23.379.767.018,82 динара и биће измире у периоду 2015-2018. године.

Имајући у виду финансијску позицију ЈП „Србијагас”, велику кредитну изложеност (што је последица описаних неекономских услова пословања из протеклог периода) и даље недовољног степена наплате за испоручени гас, услед неликвидности привреде и даљинских система грејања у Републици Србији, ЈП „Србијагас” није у могућности да обезбеди финансијска средства и измири обавезе које датирају из претходног периода, а да при томе не угрози текуће снабдевање и плаћање гаса, па је неопходно да оснивач Република Србија обезбеди финансијска средства како би се измириле обавезе ЈП „Србијагас” према НИС а.д.

Динамика враћања обавеза дефинисаће се Законом о преузимању обавеза ЈП „Србијагас” према НИС а.д. у јавни дуг Републике Србије након усвајања Програма мера за измиривање обавеза ЈП „Србијагас” Нови Сад према привредном друштву НИС а.д. Нови Сад по основу испоруке природног и каптажног гаса, а са стањем 17. новембра 2015. године.

Поштујући потребу да се ЈП „Србијагас” пружи неопходна подршка неопходно је доношење овог закона како се не би угрозило сигурно снабдевање потрошача природним гасом и како би се наставио процес реорганизације овог предузећа сходно међународно преузетим обавезама и усаглашавању његовог рада са трећим енергетским пакетом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се начин и динамика измиривања обавеза Републике Србије према привредном друштву НИС а.д.

Одредбама члана 2. Предлога закона предвиђа се износ преузетих обавеза.

Одредбом члана 3. Предлога закона предвиђено је да ће се средства за измирење обавеза из овог закона обезбеђивати у буџету Републике Србије.

Одредбама члана 4. Предлога закона предвиђа се начин и динамика измирења обавеза.

Одредбом члана 5. Предлога закона предвиђа се начин измирењa обавезa.

Одредбом члана 6. Предлога закона предвиђа се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије за 2015 и 2016. годину.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст), произлазе из чињенице да је неопходно што пре предузети мере како би се започело са измирењем дуговања према привредном друштву НИС а.д., које су део међународних обавеза Републике Србије.

VI. РАЗЛОЗИ ЗА СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА

Ступање на снагу овог закона пре осмог дана од дана објављивања у „Службеном гласнику Републике Србије” одређено је у члану 196. став 4. Устава Републике Србије, којим је предвиђено да закон ступа на снагу раније само ако за то постоје нарочито оправдани разлози, утврђени приликом његовог доношења.

Разлози за ступање на снагу овог закона пре осмог дана од дана објављивања налазе се у томе да је у што хитнијем року потребно исплатити заостале обавезе привредном друштву НИС а.д., како се не би угрозило сигурно снабдевање потрошача природним гасом и како би се наставио процес реорганизације овог предузећа сходно међународно преузетим обавезама и усаглашавању његовог рада са трећим енергетским пакетом.